Source: http://tuima.fi/eu-ryhman-artikkelipohja/
Timestamp: 2017-06-25 17:11:59+00:00
Document Index: 7185013

Matched Legal Cases: ['kko ', 'tuomioistuin ', 'tuomioistuin ', 'Tuomioistuin ', 'tuomioistuin ', 'kko ', 'kko ']

Terveisiä Brysselistä, osa 1 - TuimaTuima
Terveisiä Brysselistä, osa 1
19 helmi 2016 Julkaissut Toimitus	Kymmenen toimittajaopiskelijaa teki EU-opintomatkan Brysseliin. He selvittivät, miten EU:n suunnittelemat digitaaliset sisämarkkinat vaikuttavat kuluttajan verkko-ostoksiin ja tietoturvaan.
1. Kuluttajan tietosuojaan on tulossa parannuksia EU:n lainsäädännön yhtenäistämisen myötä
2. E-kirjan kalleus on direktiivin vika
3. Verkkokaupan esteitä pyritään raivaamaan
4. Komissio esittää: verkkomyyntiin eri säännöt kuin kivijalkakaupoille
Kuluttajan tietosuojaan on tulossa parannuksia EU:n lainsäädännön yhtenäistämisen myötä
Uudella yhtenäisellä lainsäädännöllä aiotaan parantaa kuluttajien luottamusta sekä EU:n kilpailukykyä. Tulevaisuudessa eri maiden väliset raja-aidat murtuvat ja kansalaisten on helpompi hallita omia henkilötietojaan. Yrityksille muutos tarkoittaa kuitenkin suurta savottaa ja lisäksi unionin ulkopuoliset tietovuodot sekä massavalvonta ovat uhkana kansalaisten tietosuojalle.
Rekisteröityessään palvelun verkkokaupan tai muun palvelun käyttäjäksi kuluttaja kohtaa erilaisia ongelmia. Ruudulle ponnahtaa kymmeniä sivuja hyväksyttäviä käyttöehtoja. Vaihtoehtoa ei ole. Suurin osa kuluttajista hyväksyy ehdot tietämättä onko palvelu luotettava ja mitä tietoja palvelu kerää käyttäjistään. Lisäksi verkkokaupan ehdot vaihtelevat paljon EU:n jäsenmaiden sisällä.
Apuun on tulossa uusi EU:n tietosuoja-asetus, joka vahvistaa kansalaisten itsemääräämisoikeutta omien henkilötietojen käsittelyssä.
Unionin aiempi tietosuojadirektiivi on yli 20 vuoden takaa. Siinä ajassa Eurooppa on ottanut valtavia digitaalisia harppauksia, jonka myötä ovat tulleet myös aivan uudet digitaalisen ympäristön haasteet.
Taustalla on unelma Euroopan unionin vapaan liikkuvuuden periaatteen mukaisista digitaalisista sisämarkkinoista. Asetuksella halutaan mahdollistaa datan vapaa liikkuvuus. Yhtenä uudistuksena on data portability, kuluttajan oikeus viedä omat tiedot mukanaan palveluntarjoajalta toiselle ja sen myötä esimerkiksi kilpailuttaa yrityksiä.
Toiminnan kasvattaminen törmää lainsäädännöllisiin raja-aitoihin. Jäsenvaltioiden omat, keskenään hyvinkin erilaiset tietosuojalainsäädännöt ovat hankaloittaneet esimerkiksi verkkokauppaa. Uusi asetus on lainsäädännöllisesti kaikkia jäsenmaita pakottava ja tuo samat säännöt kaikkiin jäsenmaihin.
Asetus virallistetaan oletettavasti kevään aikana, minkä jälkeen yrityksillä ja jäsenmailla on kaksi vuotta aikaa tehdä tarvittavat muutokset.
Ilman luottamusta kauppa ei käy
EU haluaa elvyttää talouttaan purkamalla kansallisia esteitä verkossa tapahtuvilta liiketoimilta. Tietosuoja-asetuksella pyritään ennen kaikkea vahvistamaan kuluttajien luottamusta online-palveluihin.
Suomen tietosuojavaltuutettu Reijo Aarnio uskoo, että tulevaisuudessa yritykset viestivät luotettavuudestaan verkkosivuille tulevin merkinnöin erilaisista sertifioinneista ja auditoinneista.
Kuluttajat käyttävät luotettaviksi todettujen yritysten palveluita. Tämän uskotaan kasvattavan kilpailukykyä ja luovan siten taloudellista kasvua. Aarnion mukaan yhtenäinen lainsäädäntö helpottaa liiketoimintojen laajentamista kattamaan koko Euroopan. Asiakaskunta on entistä helpompi tavoittaa.
– Suomeksi sanottuna iso uudistus on se, kun ennen vanhaan Suomessa ajateltiin olevan potentiaalisesti viisi miljoonaa asiakasta, nyt niitä on 500 miljoonaa, Aarnio sanoo.
Toistaiseksi Eurooppa ei ole kyennyt kasvattamaan digitaalista kilpailukykyään Yhdysvaltojen tasolle. Euroopan liberaalidemokraattisen puolueen (ALDE) europarlamentaarikko Kaja Kallaksen mukaan EU on suhtautunut uusiin innovaatioihin aiemmin liian pelokkaasti. Kallas on toiminut asetuksen esittelijänä parlamentissa.
Virolaismepin mielestä EU ei ole hyödyntänyt tarpeeksi ensiksi internetin ja sosiaalisen median mahdollisuuksia ja toiseksi jakamistaloutta tukevia alustoja. Kallaksen mukaan vanhanaikaista työnantajan ja työntekijän välistä hierarkiamallia tulisi uudistaa, koska se ei enää päde jakamistaloudessa.
– Uudet yritykset, kuten Uber tuovat paljon uusia mahdollisuuksia, jotka sallivat työskentelyn silloin kun se työntekijälle sopii, Kallas sanoo.
Kallaksen mukaan EU:ssa myös säädellään selvästi Yhdysvaltoja enemmän. Uber on joissakin EU-maissa kielletty.
– Eurooppa on jo hukannut tilaisuutensa kahdessa ensimmäisessä innovaatioaallossa; sosiaalisissa verkostoissa ja jakamistaloudessa. Jos emme tahdo hukata seuraavaa aaltoa, meidän täytyy suunnata katseemme esineiden internetiin, big dataan ja laitteiden väliseen viestintään. Ne voivat radikaalisti muuttaa talouttamme ja yhteiskuntaamme parempaan suuntaan ja lainsäädäntömme tulee heijastaa sitä.
Sekä Kallas että Aarnio uskovat tietosuoja-asetuksen edistävän digitaalisten sisämarkkinoiden taloudellisia tavoitteita.
Yritysten on petrattava kovasti Suomessa ilmenee vuosittain keskimäärin yksi tietosuojarike joka päivä ja Aarnion mukaan määrä nousee tasaisen tappavaa vauhtia.
Päävastuu tietosuoja- ja tietoturvarikkeistä on palveluntuottajalla. Asetus velvoittaa palvelun rekisterinpitäjää ilmoittamaan merkittävistä tietoturvaloukkauksista tai omista virheistään suoraan valvontaviranomaiselle ja kuluttajalle. Tällä pyritään lisäämään läpinäkyvyyttä rikkeiden suhteen.
Myös tiedotusvälineet ovat tiedottaneet yhä aktiivisemmin tietosuojaan liittyvistä asioista.
– Valitettavasti osa tästä kiinnostuksen heräämisestä on tullut skandaalien kautta, joista ihan tyypillisimpiä ovat Edward Snowdenin paljastukset, kertoo Aarnio.
Uuden asetuksen myötä yritysten tulee nimetä erilliset tietosuojavastaavat. Siitä, kuka kouluttaisi uudet tietosuojavastaavat tai minkälaista osaamista tietosuojavastaavilta edellytettäisiin, ei ole vielä varmuutta.
Aarnion mukaan yritykset ovat tähän asti tunteneet tietosuojaa koskevan lainsäädännön huonosti. Uuden asetuksen velvoitteiden omaksuminen tulee olemaan alkuun kovan työn takana. Aarnio toteaa suomalaisen koulutusjärjestelmän heränneen tulevaan muutokseen liian hitaasti.
Tietosuoja-asetus tulee tuottamaan myös kustannuksia sekä yrityksille että julkiselle sektorille. Kuntaliitto on esittänyt arvion, että kuntapuolelle uudistus tulisi maksamaan 200 miljoonaa euroa. Aarnion mielestä hyvään tiedonhallintaan liittyvät asiat tulee nähdä investointina tulevaisuuteen ja kilpailukykyyn. Yrityksille voi koitua paljon suuremmat kustannukset toimimattomista järjestelmistä.
Rekisterinpitäjille voidaan määrätä tietosuojarikkeistä sanktioita enimmillään jopa 20 miljoonaa euroa tai neljä prosenttia liikevaihdosta. Kyse on kuitenkin hallinnollisesta, ei rikosoikeudellisesta sanktiosta.
Tällä hetkellä henkilörekisteririkoksista rangaistaan Aarnion mukaan liian lievästi. Aarnio ihmettelee myös sitä, ettei Suomessa ole toistaiseksi kansallista tietoturvalakia.
Tietosuoja-asetus tulee asettamaan haasteita myös muulle kansalliselle lainsäädännölle. Läpi joudutaan perkaamaan esimerkiksi henkilötietoja koskevaa lainsäädäntöä ja kuluttajansuojalakia. Aarnio uskoo myös poliisitoimintaa koskevan tietosuojapilarin joutuvan tarkasteluun.
Tietovuotoja paljastunut EU:n ulkopuolelle
Kuluttajalle tärkeä aihe on, miten tietosuojaa aiotaan käsitellä ja noudattaa EU-alueen ulkopuolella. Henkilötietojen siirto EU:n ulkopuolelle kolmansiin maihin tai kansainvälisiin organisaatioihin voidaan sallia, kun on varmistettu, että paikallinen lainsäädäntö takaa riittävän tietosuojan tason. Tästä asiasta päättää Euroopan komissio.
Usein tarkasteluun nousee EU:n ja Yhdysvaltojen välinen tiedonvälitys. Samalla Venäjä, Kiina, Intia ja muut nousevat maat esimerkiksi Etelä-Amerikassa ovat tulossa mukaan samaan tarkasteluun.
Viime vuoden lokakuussa EU-tuomioistuin teki päätöksen, että EU:n ja Yhdysvaltojen välinen Safe Harbour -sopimus oli mitätön. Päätöksen taustalla oli itävaltalaisen Max Schremsin nostama kanne Facebookin Irlannissa toimivaa tytäryhtiötä vastaan, koska Yhdysvalloissa oli paljastunut, että maan turvallisuusviranomaiset olivat päässeet käsiksi Facebookin säilömiin henkilötietoihin. Uusi sopimus, jonka ehdoissa tietosuojaa valvotaan paremmin, saatiin suunniteltua maiden välille helmikuussa. Jos sopimus hyväksytään, se astunee voimaan huhtikuun aikana.
Spekulaatiot massavalvonnasta huolettavat Suomessa valmistellaan parhaillaan verkkovalvonnan mahdollistavaa lakia, jossa riskinä on että suomalaisten yksityisyydensuojaa heikennetään. Euroopan ihmisoikeustuomioistuin päätti, että verkon massavalvonta on laitonta. Tuomioistuin ei kuitenkaan kieltänyt kaikkea verkon valvontaa, vaan linjasi, että valvonnan pitää olla kohdennettua. EU-tuomioistuin sen sijaan kumosi vuonna 2014 teletietojen pakkotallennusdirektiivin.
– Pakkotallennuksen idea oli ottaa viestinnän tunnistetiedot talteen, jotta jälkeenpäin voitaisiin nähdä, kuka tekee mitäkin kenenkin kanssa, Aarnio kertoo.
Tuomioistuimen päätöksessä direktiivillä puututtiin yksityiselämän suojaa ja henkilötietojen suojaa koskeviin perusoikeuksiin laajamittaisesti ja erityisen vakavasti.
Mikäli verkkovalvonnan mahdollistava laki toteutetaan, Aarniolla on siitä selkeä kysymys:
– Olennaista on, tuleeko massavalvonta vaarantamaan tietolähdesuojan, joka on länsimaisen journalismin peruslähtökohta.
Tästä on kyse: Euroopan komissio esitteli ehdotuksensa tietosuoja-asetuksesta ensimmäistä kertaa vuonna 2012. Asetuksen sisällöstä päästiin sopuun viime joulukuussa.
Asetus vahvistaa kansalaisten itsemääräämisoikeutta henkilötietoihin, määrittelee rekisterinpitäjiä ja viranomaisia koskevia velvoitteita ja terävöittää EU:n ja kolmansien maiden tiedonsiirtoon liittyviä sääntöjä.
Asetus on osa suurempaa digitaalisia sisämarkkinoita koskevaa kokonaisuutta. Digitaalisten sisämarkkinoiden on arveltu kasvattavan EU:n bruttokansantuotetta 500 miljardia euroa vuoteen 2020 mennessä.
Asetus korvaa tietosuojadirektiivin ja siten myös kansallisen henkilötietolain.
Asetus vaatii vielä Euroopan parlamentin ja Euroopan unionin neuvoston virallisen hyväksymisen yhteispäätäntämenettelyssä.
Juttua varten on haastateltu myös Euroopan tietosuojavaltuutetun toimiston asiantuntijaa Anna Colapsia.
Teksti, video, kuvat: Sinimaria Halonen ja Toni Joukanen
E-kirjan kalleus on direktiivin vika
Suomen e-kirjamarkkinat kasvavat heikosti, koska e-kirjat tuntuvat ihmisistä kalliilta. Yksi syy korkeaan hintaan on EU-direktiivi, jonka mukaan e-kirjaa tulee verottaa palveluiden arvonlisäverokannan mukaan. Suomalainen ei voi enää saada e-kirjaansa halvemmalla ostamalla sen toisesta EU-maasta.
Kaikista Suomessa myytävistä kirjoista vain noin prosentti on e-kirjoja. Suomen e-kirjamarkkinat laahaavat muiden suurien maiden jäljessä. Muun muassa Yhdysvalloissa e-kirjojen myynti on noin neljännes kaikista myydyistä kirjoista.
Kirja-alalla yhtenä syynä e-kirjojen heikolle myynnille pidetään e-kirjojen paperikirjoja huomattavasti korkeampaa arvonlisäveroa. Suomessa kirjojen arvonlisäverokanta on 10 %, kun e-kirjojen arvonlisäverokanta on 24 %. Erisuuruiset arvonlisäverot vaikuttavat tuotteiden hintaan niin, että e-kirjan houkuttelevuutta on vaikea lisätä hintatekijöillä.
Direktiivi meni pieleen
Euroopan parlamentti päätti vuonna 2006, että Euroopan sisämarkkinoiden toiminnan sujuvoittamiseksi on tärkeää tuoda eri EU-maiden verotusperiaatteita lähemmäksi toisiaan. Näin rajojen yli tapahtuva kaupankäynti ja ostaminen olisi helpompaa. Syy e-kirjan korkealle arvonlisäverolle löytyy Euroopan unionin direktiiveistä 2006/112/EY ja 2009/47/EY. Ensimmäisessä määritellään, että ainoastaan fyysisille kirjoille ja lehdille voidaan myöntää huojennettu alv-kanta, eikä tätä muuteta uudemmassa direktiivissä.
– Verodirektiivin mukaan jokaisessa EU-maassa voi olla korkeintaan 2–3 huojennettua arvonlisäkantaa tuotteille, joiden kuluttamista valtio haluaa tukea. Useissa maissa näihin tuotteisiin kuuluvat kirjat ja lehdet, kertoo eurokansanedustaja Miapetra Kumpula-Natri, joka on sosialistien ja demokraattien ryhmän jäsen Digisisämarkkinoita käsittelevässä työryhmässä.
Kirja on myös Suomessa tällainen huojennettua arvonlisäkantaa nauttiva tuote. Useissa EU-maissa arvonlisäverodirektiiviä pidetään esteenä e-kirjojen suosiolle. Ranska ja Luxemburg nousivat asiassa jopa kapinaan Euroopan unionia vastaan vuonna 2012. Ne säätivät lait, joilla e-kirja yhtenäistettiin samaan huojennettuun arvonlisäverokantaan kuin paperikirja. Ne hävisivät kuitenkin EU-tuomioistuimessa viime vuoden maaliskuussa, ja joutuvat palaamaan direktiiviruotuun.
Samoihin aikoihin EU-komission puheenjohtaja Jean-Claude Juncker työsti Euroopan unionille toimintalinjauksia omalle viisivuotiselle toimikaudelleen. Yksi Junckerin strategioista käsittää EU:n digisisämarkkinoiden kehittämisen. Tarkoituksena on tunnistaa ja poistaa digisisämarkkinoita vaikeuttavia rakenteita. E-kirjan arvonlisäverokannan huojentaminen kirjan arvonlisäveron tasolle voisi olla yksi keino helpottaa digisisämarkkinoita ainakin yksittäisen maan sisällä.
Erityisen tärkeä tämä muutos on ollut uuden täytäntöönpanoasetuksen takia. Digitaalisten palveluiden ostotapahtuman arvonlisäverotus on ratkaistu ostajan kotimaan perusteella vuoden 2015 alusta lähtien. Niinpä suomalainen ostaja ei enää voi saada e-kirjaansa tai muita digiostoksiaan halvemmalla Saksan tai Britannian e-kirjakaupoista ostamalla arvonlisäveroprosenttiyksiköiden verran halvemmalla. Kotimaa määritetään ostotapahtuman aikaisen ip-osoitteen sekä ostajan ilmoittaman kotimaan mukaan.
Uudistus tulossa liian myöhään
Tällä hetkellä ei ole tietoa, koska mahdollinen e-kirjan arvonlisäverokannan huojentaminen tapahtuu. EU-komission virkamieslähteen mukaan erittäin tärkeät lakiuudistukset saatetaan runnoa läpi alle puolessa vuodessa, mutta vähemmän tärkeiksi nähtyjen toteutumisessa voi kestää vuosikausia.
E-kirjan arvonlisäverokannan huojentaminen saattaa kuitenkin tulla Suomen kirja-alan kannalta liian myöhään, vaikka se nitkahtaisi eteenpäin jo tänä keväänä. Suomalaiset e-kirjan kuluttajat ovat jo tottuneet hankkimaan muut kuin suomenkieliset e-kirjansa yhdysvaltalaisista e-kirjakaupoista.
Nyt suunnittelussa olevan TTIP-sopimuksen on tarkoitus poistaa kaupan esteitä, eli käytännössä tullimaksut Euroopan Unionin ja Yhdysvaltojen väliltä. EU:n digisisämarkkinasopimukset eivät koske Yhdysvaltoja. E-kirjojen ja kirjojen hankkiminen Atlantin takaa voi olla suhteessa vielä halvempaa kuin se nyt on, mikäli TTIP tulee voimaan.
Teksti: Taika Dahlbom
Kuvat: Taika Dahlbom ja Miapetra Kumpula-Natrin pressikuvat
Verkkokaupan esteitä pyritään raivaamaan
Toimivat digitaaliset sisämarkkinat voisivat tuottaa EU:n taloudelle jopa 415 miljardia euroa lisätuloja vuosittain.
Verkossa tehdään paljon ostoksia, mutta markkinat ovat Euroopassa edelleen pitkälti kotimaisia. EU-kansalaiset kohtaavat esteitä verkkopalveluja ja -välineitä käyttäessään. EU uskoo, että toimivammat sisämarkkinat vauhdittaisivat Euroopan talouskasvua.
Euroopan komissio julkaisi keväällä 2015 digitaalisten sisämarkkinoiden strategian. Digitaalisen verkkokaupan uudistusten tavoitteena on, että ihmiset voisivat tehdä ostoksia yli rajojen ja yritykset voisivat käydä kauppaa koko EU:ssa omasta sijainnistaan riippumatta.
– Euroopan talous nojaa pienten ja keskisuurten yritysten varaan. Nämä yhtiöt kärsivät eniten olemassa olevista esteistä, sanoo virolainen europarlamentaarikko Kaja Kallas.
Kallas vaikuttaa kahdessa sisämarkkinoita koskevassa valiokunnassa Euroopan liberaalidemokraattien edustajana.
– Vain 7 prosenttia yrityksistä myy tuotteitaan toisiin EU-maihin ja EU-kansalaisista vain 15 prosenttia tekee verkko-ostoksia toisista EU-maista, Kallas sanoo.
Yhä voimassa olevat sääntelyesteet johtavat siihen, että kansalaiset jättävät hankkimatta tavaroita ja palveluja, mikä taas hidastaa yritysten kasvua. Digitaalisten sisämarkkinoiden kehittämisessä on pohjimmiltaan kyse kansallisten esteiden poistamisesta verkossa tapahtuvilta liiketoimilta.
Elinkeinoelämän keskusliiton asiantuntija Niina Harjunheimon mielestä tavaroiden verkkokaupan yhteiset säännöt koko EU-alueella selkeyttäisivät tilannetta sekä kuluttajien että yritysten kannalta, koska kuluttajat ostavat ja yritykset myyvät rajojen yli.
– Olennaista tietenkin on, millaiset nämä yhteiset säännöt olisivat. Tarkoituksenmukaista ei esimerkiksi ole, että säännöt tavaran kaupalle eroaisivat sen mukaan, ostaako kuluttaja tavaran verkkokaupasta vai kivijalkakaupasta, Harjunheimo sanoo.
Toiveissa uusia työpaikkoja
Komission mukaan täysin toimivat digitaaliset sisämarkkinat voisivat tuottaa EU:n taloudelle jopa 415 miljardia euroa lisätuloja vuosittain. Digitaaliset sisämarkkinat tarjoavat uusia mahdollisuuksia vauhdittaa taloutta verkkokaupan välityksellä. Suomessa on julkistettu arvio, että yksin teollinen internet – koneiden ja laitteiden älyratkaisut sekä niiden pohjalta kehitetty globaali palveluliiketoiminta – toisi onnistuessaan 12 miljardilla eurolla investointeja ja 48 000 työpaikkaa.
Komission suunnitelmiin kuuluu muun muassa lakiehdotus geoblokkauksen lopettamiseksi. Geoblokkaus eli maakohtainen esto tarkoittaa sitä, että estetään pääsy toisen EU-maan verkkosivustoille tai käytetään erilaista hinnoittelua kuluttajan sijainnista riippuen. Suunnitteilla on myös arvonlisäverotukseen liittyvän byrokratian vähentäminen. Lisäksi pakettien lähettämisen hinnoittelua ja valvontaa halutaan parantaa.
Komissio arvioi, että verkossa ostoksia tekevien kuluttajien määrä tulee kasvamaan noin seitsemän prosenttiyksikköä, mikä nostaisi rajat ylittäviä ostoksia tekevien kuluttajien määrän 64 ja 70 miljoonan välille. Verkossa käytävän vähittäiskaupan kasvu alentaisi kuluttajahintoja keskimäärin 0,25 prosenttia.
Yritykset joutuvat käärimään hihat
Erilaisille IT-alan konsultointi -ja tukipalveluyrityksille uudistuvat digimarkkinat voivat olla hyväkin bisnes. Coleman Parkes Researchin tekemä ja Ricoh Europen sponsoroima ”Digital Marketplace: Hope or Hype?” -selvitys paljastaa, että vain kahdeksan prosenttia eurooppalaisista yrityksistä on valmis ottamaan digitaaliset sisämarkkinat vastaan. Ricohin tutkimuksen mukaan neljännes yritysjohtajista kuvaa maansa asemaa digimarkkinoilla, taitotasoaan ja infrastruktuuriaan heikoksi.
Takuuaikojen lyheneminen huolettaa
Suomen hallitus on toimittanut tammikuun lopulla kirjelmän eduskunnalle komission ehdotelmasta. Hallitus pitää tärkeänä jatkaa kuluttajansuojalainsäädännön harmonisointia, jotta digitaaliset sisämarkkinat etenevät. Monet yksityiskohdat ovat hallituksen mielestä pulmallisia. Ehdotukset johtaisivat esimerkiksi sopimusoikeudellisten säännösten hajaantumiseen myyntikanavasta ja tarjottavasta kulutushyödykkeestä riippuen. Näin päädyttäisiin nykyistä monimutkaisempaan tilanteeseen niin yritysten, kuluttajien kuin valvontaviranomaisten kannalta.
Hallitus pitää kuluttajan kannalta ongelmallisena sitä, että takuu aiotaan rajata kahteen vuoteen. Huolta aiheuttaa myös elinkeinonharjoittajien asema. Sitä heikentäisi merkittävästi se, että kuluttajalla olisi oikeus purkaa tavaran kauppa myös silloin, kun virhe on vähäinen. Kuluttajalla ei myöskään olisi enää velvollisuutta ilmoittaa virheestä määräajassa.
EU:n jäsenmaat ja Euroopan parlamentti eivät ole aloittaneet ehdotusten arviointia, joten vielä ei ole tiedossa, millaisia muutoksia sääntöihin lopulta olisi tulossa – on vasta komission ehdotukset.
Tiedonannossaan ”Eurooppa 2020 – Älykkään, kestävän ja osallistavan kasvun strategia” Euroopan koissio esitteli seitsemän niin kutsuttua lippulaivahanketta, joista digitaalistrategia on yksi.
Digitaalisten sisämarkkinoiden strategia julkaistiin keväällä 2015. Sen perustana on ajatus yhteismarkkinoista, joilla jäsenvaltioiden väliset kaupan esteet hävitetään taloudellisen hyvinvoinnin lisäämiseksi ja”Euroopan kansojen yhä läheisemmän liiton” luomiseksi
Komission 6. toukokuuta 2015 julkaisemalla strategialla on kolme tavoitetta:
1. Helpottaa verkkotuotteiden ja -palvelujen saantia kuluttajille ja yrityksille koko Euroopassa
2. Parantaa digitaaliverkkojen ja -palvelujen kasvun ja menestyksen edellytyksiä
3. Edistää Euroopan digitaalitalouden kasvua
Teksti ja kuvat: Nora Savolainen
Komissio esittää: verkkomyyntiin eri säännöt kuin kivijalkakaupoille
Euroopan unionin sisäiseen verkkomyyntiin pyritään saamaan vauhtia, mutta samalla kuluttajansuoja kärsii.
Ostaisitko puhelimen verkkokaupasta, jos saisit sille kahden vuoden takuun, mutta samalla laitteella tavaratalossa olisi kaksi kertaa pidempi takuu? Entä pesukoneen?
Tällaisia asioita asiakas joutuu tulevaisuudessa pohtimaan, jos Euroopan unionin komission joulu-kuussa antama esitys hyväksytään sellaisenaan.
Esitys kattaa sekä tavaroiden että digitaalisten sisältöjen verkkokaupan. Jälkimmäisten osalta tarve on huutava, sillä tällä hetkellä sähköisten kirjojen, nettipalveluiden, musiikin ja muiden verkkosisäl-töjen myynnistä ei ole useimmissa jäsenmaissa minkäänlaisia lakeja.
Tavaroiden myynnissä syntyy kuitenkin outo tilanne. Sitä on jo vuodesta 1999 säädelty direktiivillä, joka kattaisi jatkossakin kivijalkakaupoista ja tavarataloista ostetut tuotteet. Esimerkiksi myyjän vas-tuu viallisesta tuotteesta on sen mukaan kuusi kuukautta.
Olennainen ero uuteen verkkokauppaa koskevaan esitykseen on, että direktiivi asettaa vain minimi-tason ja sallii Suomen soveltaa oman kuluttajansuojalakinsa tarjoamaa korkeampaa suojaa. Tuoreet nettikauppaa koskevat säädökset olisivat sen sijaan sitovia kaikille maille – myös silloin kun se mer-kitsee kuluttajansuojan heikkenemistä.
Kuluttajaliiton lakimies Timo Niemi arvioi, että uusi direktiivi sisältäisi selvän huononnuksen kulut-tajan näkökulmasta, sillä se rajaa verkkokaupasta ostetun tuotteen virhevastuun aina kahteen vuo-teen. Suomessa on lähdetty siitä, että myyjä vastaa tavarassa ostohetkellä olleesta virheestä niin kau-an, kuin tuotteen voi kohtuudella olettaa kestävän.
– Muutokset myös tekisivät tilanteen asiakkaalle sekavaksi: Anttilasta ostetun kodinkoneen voidaan edellyttää pysyvän ehjänä useita vuosia, mutta jos saman laitteen hankkii Anttilan nettikaupasta, kestää myyjän vastuu vain kaksi vuotta. Entä jos asiakas valitsee ja maksaa tuotteen netissä mutta noutaa sen kaupasta, Niemi kysyy.
Toisaalta netistä ostetun tuotteen saisi palauttaa myös silloin, kun virhe on vähäinen, eikä virheestä tarvitsisi ilmoittaa välittömästi.
Virolainen europarlamentaarikko Kaja Kallas istuu kahdessa verkkokaupan sääntelyä käsittelevässä valiokunnassa liberaalidemokraattien edustajana. Hän ymmärtää komission vaikeuksia.
– Komissio pitää tärkeänä, että verkkokaupan säännöt saadaan yhtenäistettyä, jotta yritysten on hel-pompi laajentaa toimintaansa Euroopassa. Se haluaa verkkokaupasta ostavalle asiakkaalle enemmän suojelua, koska tämä ei näe tuotetta ennen kuin maksaa sen.
Kallas kertoo, että esimerkiksi Virossa lain edellyttämä takuu on vain kuusi kuukautta, ja uusi kah-den vuoden raja olisi selvä parannus. Suomessa ja viidessä muussa EU-maassa mennään kuitenkin päinvastaiseen suuntaan.
– Direktiiviesitystä on arvosteltu runsaasti ja sen muuttamiseen on painetta, arvioi Kallas.
Päätöksiä direktiivin lopullisesta muotoilusta odotetaan syksyyn mennessä.
Suomalaisista aikuisista 46 % on tehnyt verkko-ostoksia viimeisen kolmen kuukauden aikana.
Tällä hetkellä tavaroiden myyntiä sekä kaupoissa että verkossa säätelee Suomessa kuluttajansuojalaki.
Laki lähtee siitä, että myyjä vastaa tavarassa ostohetkellä olleesta virheestä koko tuotteet eliniän ajan. Kaupan saa purkaa, jos virhe on merkittävä.
Kaupat antavat tuotteille usein omia takuulupauksiaan, mutta ne eivät perustu lakiin.
Direktiiviesitys rajoittaisi verkkokaupassa takuuajan kahteen vuoteen ja antaisi mahdollisuuden palautukseen myös silloin kun virhe on vähäinen.
Kuva: Nora Savolainen
e-kirja odottaa yhä läpilyöntiään	Miten Brexit vaikuttaisi opiskelijavaihtoon?	Terveisiä Brysselistä, osa 2	Kolmella suomalaistilalla kanat ulkoilevat ympäri vuoden	Haku